**ДО**

**МИНИСТЕРСКИЯ СЪВЕТ**

**ДОКЛАД**

**от Ивайло Московски** – *министър на транспорта, информационните технологии и съобщенията*

**Относно:** *проект на Решение на Министерския съвет за одобряване на проект на Закон за допълнение на Закона за автомобилните превози*

 **УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

 **УВАЖАЕМИ ГОСПОЖИ И ГОСПОДА МИНИСТРИ,**

 На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Решение на Министерския съвет за одобряване на проект на Закон за допълнение на Закона за автомобилните превози, придружен с мотиви към законопроекта.

 С §6 от Преходните и заключителни разпоредби на Закона за допълнение на Закона за местните данъци и такси (обн., ДВ, бр. 32 от 2016 г.) бяха направени изменения и допълнения в Закона за автомобилните превози (ЗАП), като със създадената ал. 4 в чл. 24 от ЗАП се въведе 5-годишен срок на валидност на удостоверенията за водач на лек таксиметров автомобил.

С настоящото допълнение в чл. 24, ал. 4, изречение второ от ЗАП, предложено с параграф единствен от законопроекта, се създава законова делегация на министъра на транспорта, информационните технологии и съобщенията с наредбата, уреждаща извършването на таксиметрови превози да определи условията и реда за продължаване срока на валидност на удостоверенията за водач на лек таксиметров автомобил, каквито правомощия към настоящия момент не са му предоставени. Понастоящем липсват разписани условия и ред за удължаване на срока на удостоверенията за водач на лек таксиметров автомобил, което води до затруднения при прилагането на закона. Предложената промяна цели облекчаване на условията за извършване на таксиметрови превози.

С проекта на Закон за допълнение на Закона за автомобилните превози не се въвежда право на Европейския съюз, поради което не е необходимо изготвянето и прилагането към настоящия доклад на таблица за съответствие с нормите на Европейското право.

 Проектът на закон няма да окаже пряко и/или косвено въздействие върху държавния бюджет, поради което е изготвена и към този доклад се прилага одобрена финансова обосновка съгласно Приложение № 2.2 към чл. 35, ал. 1, т. 4, б. „б” от Устройствения правилник на Министерския съвет и на неговата администрация.

 В съответствие с чл. 26, ал. 3 от Закона за нормативните актове, проектът на закон, мотивите към него, докладът и частичната предварителна оценка на въздействието са публикувани на интернет страницата на Министерството на транспорта, информационните технологии и съобщенията и в Портала за обществени консултации на Министерския съвет

 Резултатите от проведеното обществено обсъждане и становищата, постъпили в хода на съгласуването на проекта по реда на чл. 32, ал. 1 от Устройствения правилник на Министерския съвет и на неговата администрация, са отразени в приложените към този доклад справки.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 87, ал. 1 от Конституцията на Република България и чл. 8, ал. 4, т. 1 от Устройствения правилник на Министерския съвет и на неговата администрация, предлагам Министерският съвет да приеме решение, с което да одобри предложения проект на Закон за допълнение на Закона за автомобилните превози.

**С уважение,**

**Ивайло Московски**

*Министър на транспорта,*

*информационните технологии и съобщенията*